Verkeersbeampte by gastehuis in Nelspruit doodgeskiet(Argieffoto: SA Polisie/Facebook) ŉ 38-jarige verdagte, ŉ wetstoepasser by die Mbombela-munisipaliteit, sal binnekort in die Nelspruit-landdroshof verskyn in verband met die moord op ŉ provinsiale verkeersbeampte by Kwanyoni-gastehuis in Nelspruit. Kapt. Dineo Lucy Sekgotodi, woordvoerder van die direktoraat vir prioriteitsmisdaadondersoeke (die Valke), sê die verkeersbeampte en sy vriendin was Saterdag ingeboek by die Kwanyoni-gastehuis op die N4, sowat 15 km buite Nelspruit. “Terwyl hulle in die chalet was, het die vrou se man daar aangekom en die deur oopgeskop. Daar was ŉ onderonsie, aangesien ŉ gebreekte bierbottel op die toneel gevind is. Die verkeersbeampte het na bewering uit die chalet gehardloop en die man het hom agtervolg en skote op hom gevuur. Die slagoffer is twee keer geskiet en het aan sy beserings beswyk. Die verdagte het van die toneel gevlug.” Die Valke se eenheid in Nelspruit, wat ernstige georganiseerde misdaad ondersoek, Nelspruit se sigbarepolisiëringseenheid en Nelspruit se plaaslike kriminele rekordsentrum het op die voorval reageer. “Die span het inisiatief geneem en die verdagte telefonies gekontak. Hy het homself aan Nelspruit se polisie oorgegee.” Beamptes het beslag gelê op sy amptelike vuurwapen wat tydens die voorval gebruik is. “Hy staan tereg op aanklag van moord en bly in aanhouding tot met sy eerste hofverskyning binnekort. Die ondersoek duur voort.”